Papersnake/gushiwen huggingface dataset:
挽周景明父旧曾请余铭墓
庄昶（明代）

中郎有道非吾汝，石尾何由亦贱名。大手谁家无愧色，善人此老或平生。

百年可考诸儿子，千古何穷一墓铭。曾过苍峰竹山路，白云真个满佳城。
幽居记今昔事十首以诗书从宿好林园无俗情为
陆游（宋代）

客舟挂烟帆，千里过楚都，七泽渺无际，大不数具区。
浪翻出长蛟，云拆浮天吴，峨峨来如山，碎船不须臾。
江行幸已尽，三峡尤畏途，槎牙人（左雨右差）瓮，小失即见屠。
叩头祷鬼神，已脱犹号呼。
愿君勤自励，忧患何时无？
春夜集张幼于宅观灯醉后放歌
陈履（明代）

吴中高士张壶梁，雄才藻思世莫当。生平好客拟郑庄，邀欢折简披琳琅。

春风嘘暖回金阊，大开绮席文起堂。华灯四壁灿灿光，庭前遝沓喧笙黄。

盘羞纷错品异常，尊醪湛冽称琼浆。梨园年少施红妆，霓裳一曲酒百觞。

主人情深兴复长，不放阁后穷宾亡。飞觞流斝频相将，座客酩酊夜未央。

伫看火树照大荒，须臾兔魄沈西方。百年此曾能几场，当筵醉客宁辞狂。
积雪未晴正旦朝贺大庆殿口号八章
程公许（宋代）

清跸轰雷辇出房，赭红一点殿中央。
天知圣主忧边久，剩放飞基兆岁穰。
步春谣
释简长（宋代）

春景欲饶物，客心独优柔。
藉兹徘徊芳，强起寂寞游。
新愁来易积，旧欢去难收。
步春不得侣，不如步高秋。
双桐生空井
刘基（明代）

双桐生空井，井空桐叶稀。
稀叶不自蔽，凤鸟将安归。
双桐生空井，井泥泉不出。
桐根日夜枯，何由伐琴瑟。
浙江参议卢君雍葬其父爱竹君于枥山庐于墓左产芝十二茎其婿编脩倪君岳求予诗
程敏政（明代）

老人开轩旧爱竹，令子庐墓新生芝。岁寒节操凛未已，三春和生钟于斯。

土屋深深枥山底，十二天然朵云蕊。孤绝难同众草芳，色映薇花照江水。

回望谢庭花满烟，儿孙玉立如芝妍。古人孝感非浪语，至性由来天所怜。
行铜陵道
李曾伯（宋代）

夜报风姨息，晓乘波后平。
江涵一镜净，山列两眉横。
依约燃犀处，分明倒蔗生。
徐行戒舟子，勿使白鸥惊。
戏呈叶秘校求蔷薇栽
孔平仲（宋代）

今岁花开应笑君，对花都不召嘉宾。东邻乞种归封植，我欲自为花主人。
夜过达轩同仁轩分得清字
谢榛（明代）

幽斋几剪烛，相与话深更。户牖敞虚白，星河悬太清。

悲歌燕侠志，醒醉楚骚情。当代能多赋，应齐勒鼎名。
闰三月二日发船广州来归亭下之官宪台
杨万里（宋代）

诗人政坐爱闲游，天遣南游天尽头。到得广州天尽处，方教回首向韶州。
次韵
沈明远（明代）

溪行仍水宿，夜坐散秋天。
月出青枫里，乌啼古驿前。
间关怀枉路，泙漫问邻船。
想忆同心者，裁诗不待眠。
罗汉浮杯图
释月涧（宋代）

神通妙用无些子，踏破沧溟几处潮。个个脚跟学逼逼，老僧无暇举藤条。
即心即佛
释守卓（宋代）

风劲叶频落，山高日易沈。坐中人不见，窗外白云深。
言游台北留别同人
李振唐（清代）

万里长风事壮游，天涯何处觅封侯。地经吴越群山尽，人到沧溟百感休。

共道钜公今御李，敢云王粲暂依刘。雪泥那复东西计，不独辞家易感秋。
虞使君示春日喜雨六绝和韵 其一
程公许（宋代）

相思一日似三秋，况是三年急景流。一笑玉华池上路，春风为我荡牢愁。
玉笥山
杨琳（宋代）

亭扁江西太史诗，名垂诗逸几经时。聿来芹泮三章古，成此花封一段奇。

翠琰影磨峰崒嵂，英辞光动水涟漪。先生多少凭栏思，寄径蓬山与凤池。
再上云门仍次前韵得八首 其六
刘宗周（明代）

潇潇琼玉数千竿，寄隐西窗半榻寒。捞月渐看水底彻，望梅徒惜齿根酸。

谁能定脚当严夜，自笑空门度宰官。一点摩尼最端的，犹烦喻烛转加盘。
古咄唶歌
佚名（两汉）

枣下何攒攒，荣华各有时。枣欲初赤时，人从四边来。

枣适今日赐，谁当仰视之。
赠郑使君开府郧阳
黄辉（明代）

肘悬金印鬓初斑，遥望郧阳错绣间。
自取赤文开地轴，真同玄武锁天关。
衣袪斜绾三州水，剑脊平分两戒山。
棨卫清香云气里，谢罗仙迹好追攀。
偈颂六十七首 其六
释原妙（宋代）

万里不挂片云，虚空突出一窍。双髻峰𨁝跳上三十三天，拄杖子向十字街头扬声大叫。

炎炎六月火生冰，夜半日轮当午照。
别四皓庙
王禹称（宋代）

明朝欲别采芝翁，吟绕阶前苦竹丛。贬谪入山非美退，此中争敢逐冥鸿。
行孝四首 其三 怀橘
任环（明代）

秋行孝，孝堪赏，陆卿心在亲身上。洞庭佳实落尘埃，主人相顾上异哉。

卿家诚孝自感动，香生满袖亲颜开。呜呼孝哉兮痛罔极，江南风味罗前席。

尝新不及到亲旁，却与妻孥相对食。
汉宫词
李商隐（唐代）

青雀西飞竟未回，君王长在集灵台。
侍臣最有相如渴，不赐金茎露一杯。
次韵刘克强寄刘齐庄并见寄
刘才邵（宋代）

吾宗富清制，学海无漘湄。洪涛驾三山，逸兴不可羁。

抱此未获驾，造化真小儿。迩来二十年，奸谀取世资。

枭鸢志气满，鸾翮戢固宜。皎皎空谷姿，谁复咏来思。

上天既悔祸，威命方飙驰。远裔复干纪，危涂动噫嘻。

我生落世纷，备尝忧与疑。敌帐如鬼国，漂堕惊渺瀰。

苍苍安可问，泯然空自知。脱身垂涎口，生死争一釐。

事机如电转，由来难逆推。况当艰危际，志愿常参差。

小已安足念，身世久已遗。但有区区心，痛愤难伸眉。

知公爱我厚，怪我色不移。新诗沃烦襟，胜彼白玉卮。

天葩轻组绣，清芬吐鲜奇。复如游玄圃，紫鸾杂文螭。

云烟忽中断，宛虹露长鬐。惊叹方未已，复歌清远词。

南溟雄绝境，句中得潜窥。想当白日昼，微风皱琉璃。

写作泠然音，听者自忘疲。顾我才识短，颇似临江麋。

居然羡两骥，蹇步何由追。因念玉川子，茅屋无藩篱。

搜肠五千卷，不救寒与饥。弄笔颇惊众，取谤祗自疧。

闭门烹月团，笼头帽斜攲。险语已绝俗，忧世良可师。

公诗足高韵，千载若同时。思得素涛瓯，一洗中肠悲。

飘然游八极，追琢娥与羲。封题幸早寄，伫看清风随。

蓬莱见群仙，为诵玉川诗。群仙司下土，闻此应忸怩。

却须问人世，徐徐说津涯。上言天子圣，盛德方应期。

下言苍生苦，梗莽须平治。他官地位多，主者当为谁。

愿速扫奸孽，不复烦灵旗。神京朝万国，复见汉官仪。

归来颂中兴，当才勿吾欺。
和韩孟郁回文 其二
张博（明代）

晴峰晚影独翩翩，藻翰传来近海边。成去八分横北塞，授言千遍过南天。

惊鸾几处披云锦，舞凤多应更草玄。兄弟有情间喋唼，生花笔落错云烟。
和沈槐卿
李光庭（清代）

青云得路及华年，好结风尘物色缘。作吏谁真能免俗，此行何必异登仙。

但留政迹凭人说，胜有辞章与世传。舆论分明史笔在，循良文学不同编。
凝翠 其三
李纲（宋代）

日轮隐隐落西山，尚有残阳木杪间。暮暮朝朝成底事，可怜飞鸟自知还。
如梦令 夹竹桃
周寿昌（清代）

红雨绿云相近，劲节也含风韵。打棹入仙源，难道主人休问？

谁信，谁信，崔护错来厮认。
与客夜登开利寺观鹅亭
王问（明代）

野寺寒云外，犹传晋永和。
逢君非有约，踏月偶相过。
废沼水棱浅，荒亭霜气多。
怀思倚栏者，书罢独笼鹅。
依韵和唐彦猷华亭十咏·寒穴
梅尧臣（宋代）

山头寒泉穴，净若镜面平。
熨齿敲冰冷，贮缾微玉声。
傍有野鹿迹，上啼林鸟清。
何由一往挹，况复方病醒。
芳草（南屏晚钟）
奚岊（宋代）

笑湖山、纷纷歌舞，花边如梦如薰。响烟惊落日，长桥芳草外，客愁醒。天风送远，向两山、唤醒痴云。犹自有、迷林去鸟，不信黄昏。

销凝。油车归後，一眉新月，独印湖心。蕊宫相答处，空岩虚谷应，猿语香林。正酣红紫梦，便市朝、有耳谁听。怪玉兔、金乌不换，只换愁人。
泾州听张处士弹琴
项斯（唐代）

边州独夜正思乡，君又弹琴在客堂。

仿佛不离灯影外，似闻流水到潇湘。
次韵方虚谷迁居
邵桂子（宋代）

家住千峰落照边。移家三泖白鸥前。
东邻旧日秦侯隐，西路新巢衔叟还。
当日钓游频入梦，何事婚嫁送归田。
会须共跨青溪鹤，点易寒窗伴老仙。
友人纳姬，戏为催妆，姬汪姓，南人也
吴绮（清代）

蛱蝶轻罗押蒜金，灯前小立倚瑶琴。桃花潭水儿家住，只问郎情深不深。
新雁过妆楼 琴砚是宾石所赠
周之琦（清代）

晕墨凝香。诗魂化、犹依片玉琳琅。半规蕉叶，凉信暗剪秋霜。

泪眼研愁书懒寄，更无梦约紫泉庄。黯情伤。广平似石，特地回肠。

红丝当时共炙，借锦笺镂笔，写怨宫商。断纹何许，年少惯倚疏狂。

而今赏音漫索，但目送西风归雁行。相思处，在翠蟾铅水，盈盈一方。
题宗室永年画犬图
夏倪（宋代）

公子朝回玉宸里，戏弄丹青歌扇底。兴来貌写到浓氂，拳尾如摇欲投胔。

丰颅阔腋伟骨相，纵逸未饶卢鹊驶。庭除夜閒春尚寒，屈藏短喙眠朝暾。

其一狺狺口若吠，欲前却立客在门。俗言犬马最难画，众所共识谁面谩。

非如鬼物隐幽眇，反覆丑好悬毫端。纷纷众史坐叹息，笔仗突兀不可扳。

乃知心匠本神授，以心运手不作难。我家败屋依破垣，偷儿踏瓦惊夜眠。

四壁虽如长卿第，旧物犹存子敬毡。就君乞取挂墙壁，端能警我窥窬客。
从猎晚归马上默成奉呈承旨端明王学士
宋庠（宋代）

天子乘冬校猎回，钩陈平野转瑶魁。
万蹄未暮先追日，叠鼓非春已作雷。
得携风毛随禁仗，犒勤霞液出仙杯。
词臣定有长杨赋，翰墨能销几许才。
秋夜独坐
王维（唐代）

独坐悲双鬓，空堂欲二更。
雨中山果落，灯下草虫鸣。
白发终难变，黄金不可成。
欲知除老病，唯有学无生。
绍兴祀祚德庙八首 其四 彊济公位酌献用《成安》。
郊庙朝会歌辞（宋代）

以身托孤，实惟死友。抚妪长之，若父若母。潜授于韩，克兴厥后。

崇庙以献，德侈报厚。
次韵泮宫直宿早秋四首
傅察（宋代）

一方明月落长空，万里馀辉锁玉栊。
蝉韵啾啾来远木，槐云袅袅弄清风。
共邀载酒陶彭泽，走访谈经载侍中。
景物萧然无限思，靓妆应许过墙东。
汤泉
王十朋（宋代）

占得乾坤造化炉，地中沸出巧工夫。泉犹自作炎凉态，休说众生垢有无。
偈
释慧印（宋代）

韶石渡头，舟横野水。汾阳浪里，棹发孤烟。云月无私，溪山岂异。

一言合辙，千里同风。八千弟子今何在，万里山河属帝家。
范参政自建康得资政宫祠六诗寄呈
赵蕃（宋代）

风月沧浪自逐臣，烟波甫里亦遗民。
未闻官号大学士，辞逊雍容得退身。
病中感体元上人见访
释智圆（宋代）

犬吠衡门宿雾消，草堂风冷竹萧萧。
若非故友怜衰病，谁肯凌晨访寂寥。
途中杂题六首
赵蕃（宋代）

树合猿啼远，崖荒虎迹新。
寻常惯居者，辛苦恐行人。
效陶四首用葛秋岩韵
释文珦（宋代）

山深自无暑，五月草树寒。
颇有遁世乐，得之亦非难。
岩翁我同流，邂逅成清欢。
回首功名人，琐琐不足观。
枫桥墩寺侍悦斋先生诲语三日而别
程公许（宋代）

唐人旧题处，那复有江枫。
寺近阖阊国，门当岝崿峰。
清风三宿恋，紫气一尊同。
恨与心知别，烟波千万重。
题太祖庙
晏殊（宋代）

炎宋肇英主，初九方潜鳞。
尝因蓍蔡占，来决天地屯。
庚庚大横兆，謦咳如有闻。
东园
张耒（宋代）

荒园何所有，落叶与衰丛。
含芳未肯吐，惟有木芙蓉。
黄菊如佳人，纷萼包金茸。
并随重阳酒，娱此憔悴翁。
卜居独秀山
李易（宋代）

访戴溪长近若耶，金庭雪对赤城霞。沼从鹄举添萧索，峰似鸾翔解叹嗟。

每爱林间百种蝶，难忘竹外四时花。剡川图上他年指，独秀山前是我家。
叶法善天师故宅茅山
尹廷高（元代）

云间玉笛夜飞霜，宫府清虚翠色凉。淫乐早知能乱国，月宫不遣奏霓裳。
春山八事 其七 春风
郭之奇（明代）

羁绪日摇摇，百年徒鼎鼎。浮生不足言，大梦真难醒。

惜往漫抽思，悲回孰共謦。秋兰既已摧，寒松嗟独挺。

岂谓冬复春，春风自东迥。春来人不知，深忧如宿酩。

转眼及春三，有律名姑洗。乍闻萍始生，所畏虹初炯。

每旦视牵牛，谁酌天河泂。尽洗郁萌中，一向愁波拯。

春风忽去来，我意终平等。持此问春风，春风或首肯。
夜听莫抚干弹琴流水操
叶梦得（宋代）

故山不在眼，远想流水声。佳人南风手，起我涧谷情。

十载厌鼙南，嚣尘乱鸣钲。萧然洗病耳，为南一再行。

度险微断续，奔前忽琮琤。凄风拉远响，薄月当微明。

乱石拱高下，回环亦峥嵘。吾归正自尔，猛士方西征。

年少勇过我，犬羊膻王城。请更平戎操，尽扫洛河清。
送伊侍者归嘉兴
释居简（宋代）

伊才十二三，便学善财参。讳懒偏晨起，忘眠听夜谈。

阮贫居道北，符学近城南。已壮贫如我，青青看出蓝。
泥行终日至晡始抵中桥六绝
岳珂（宋代）

平川烟草碧如烟，曲摺琉璃翡翠田。
一水分明度舟楫，如何平陆却推船。
木竹
许及之（宋代）

品殊名亦殊，此君随藻鉴。盘洲有木竹，收拾无一欠。
锁窗寒　夜雨不止忆园东花事将阑用玉田韵
张祥河（清代）

一烛摇红，孤吟隐几，倦来慵凭。风帘夜夜，月黑了无清影。

更何堪、敲窗雨深，逼人未耐单衣冷。只丁耽听取，宵长漏短，一声声尽。

琴润。幽篁径。好韵奏金徽，香温宝鼎。东邻酒事，早又阑珊花信。

恼天公、愁霖暗催，计团近局还自等。试占时、蜡穗烟高，放晴明日稳。
闻蛩
释怀古（宋代）

幽虫侵暮急，断续苦相亲。
夜魄沈荒垒，寒声出壤邻。
霜清空思切，秋永几愁新。
徒感流年鬓，茎茎暗结银。
博昌人为蒋任二姓语
佚名（魏晋）

蒋氏翁。任氏童。
赠谈命陈总属
郑清之（宋代）

弹铗朱门岁月过，生涯安乐遍行窝。
谈天有口机关别，处世无行笑语多。
自是君平忠孝在，其如曼倩滑稽何。
一帆又作鸱夷去，遥想江湖听踏歌。
次韵徐仲车（仲车耳聋。）
苏轼（宋代）

恶衣恶食诗愈好，恰似霜松啭春鸟。
苍蝇莫乱远鸡声，世上谁如公觉早。
八年看我走三州，（元丰八年予赴登州，元祐四年赴杭州，今赴扬州，皆见仲车。
）月自当空水自流。
人间扰扰真蝼蚁，应笑人呼作斗牛。
谢潘端叔惠红梅
楼钥（宋代）

前身施粉忌太白，今日施朱恐太红。
说似旁人刚不信，清香万斛在花中。
野步
董兆熊（清代）

偶赴城南溪友招，萧疏气象见林郊。鱼乘水暖细遗子，鹊畏风多低结巢。

留客田家烹芋菽，迎神村社奏弦匏。海壖俗尚犹存古，要筑三椽盖把茅。
却到浙西
李绅（唐代）

临平水竭蒹葭死，里社萧条旅馆秋。尝叹晋郊无乞籴，

岂忘吴俗共分忧。野悲扬目称嗟食，林极翳桑顾所求。

苛政尚存犹惕息，老人偷拜拥前舟。
聿追题壁
刘过（宋代）

路转羊肠曲，山藏蜗角深。
树多成荫密，水少亦悲吟。
露草重阳泪，风花寒食心。
摩挲暮铭看，久立读碑阴。
葛鲁卿再和复用前韵奉酬 其二
沈与求（宋代）

小槛观鱼呼策策，来伴渔蛮作逋客。风回别浦有飞帆，雨湿断堤无响屐。

梦回春到放龟潭，潭上杂花开石岩。十椽老屋烟烬灭，越鸟无日忘巢南。

空说花骢酬马癖，岂有过都如块历。出门咫尺行路难，只办苍黄问家室。

鼓鼙声动何处村，争挽神器归王孙。今者不乐愤忘食，奋臂拟关弓五石。
题林遂之真意亭
翁卷（宋代）

结亭纳虚豁，崔嵬进南山。
南山有佳致，白云多往还。
繁英粲秋篱，幽芳复相关。
浊醪对之饮，超引神虑闲。
至乐岂外求，妙象非言间。
妙哉靖节风，千载君能攀。
句
张图南（宋代）

坐中竞病分明久，驴上推敲兀未裁。
暑夜
杨凤苞（清代）

暑雨萧寥向晚收，小庭夜景近新秋。一林露叶约凉思，满地湿萤如水流。
送赵国呈赴坛
陈文蔚（宋代）

未成花柳种成堤，早有先声到浙西。
待得已书驯雉绩，不妨隐访旧鸾棲。
堂前风入琴三弄，江上春归雨一犂。
莫道催科能样急，也分一念到群黎。
送乔郢州
周紫芝（宋代）

使君双旆拥朱轓，竹马先迎近郭春。且听郢人歌白雪，莫因骚客念东门。

新诗为我应须寄，往事知谁与细论。唤取莫愁烟艇子，有时来伴石头樽。
古石苍桧图
王汝玉（明代）

石间有苍桧，乃是青云姿。愿君慎培养，岁晚以为期。
四月二日往檀林登车遇雨度鹅湖岭渐觉开霁一
陈文蔚（宋代）

块坐萧斋废短筇，一春长在雨声中。
野花留得春光在，无数青山玉雪丛。
闺情 卜归
张玉娘（宋代）

南浦萧条音信稀，百劳东去燕西飞。玉钗敲断灯花冷，游网乘空蟢子非。

沉水斋心燃宝鼎，金钱纤手卜灵龟。数期细认先天课，甲乙爻加归未归。
送母丘秀才自黔中归益川
宋无（元代）

黔南万里地，剑外去宁观。
蜀魄花成血，山魈树隐身。
竹枝歌峡夜，椰子醉兹春。
归访王孙宅，弹琴有故人。
送卢大理赵侍御祭东岳兼寄孟兖州
韩翃（唐代）

东岳昔有事，两臣朝望归。驿亭开岁酒，斋舍著新衣。

上客钟大理，主人陶武威。仍随御史马，山路满光辉。
颂古九十八首
释印肃（宋代）

妙指闲柴意马师，失之千里费工夫。
佛法不是这道理，拙用金毛作野狐。
孝扬成父约须晴见过二首 其一
赵蕃（宋代）

积雨能凉故自佳，候当秋早欲收畬。频宵佳月连朝雾，雾破山空日已斜。
寄嵩明倅嵩明倅祖原善予乡人也予卧病昆阳原善以公事来日相过旅次意甚恳别后寄此以写予怀 其四
程本立（明代）

苦忆嵩明祖判官，无由两臂插飞翰。此身强健须相觅，醉舞青天白玉盘。
送李明道
谢逸（宋代）

我老不闻道，抱疴卧蓬室。有客晨叩门，竦若秋山直。

借问为谁何，吾祖乃太白。倾怀露底蕴，始恨晚相得。

时时出诗语，词源极湍激。格律竟不凡，窥祖见窗壁。

飘然别我去，此道谁知识。世岂乏金龟，恐无贺宾客。
人有画花中四伦者偶记毗陵旧诗即题其上
家铉翁（宋代）

夭桃艳杏得春饶，涧草林花口亦殽。
谁似三君丈人行，万山深处自论交。
东轩消海初开劝客酒二首
邵雍（宋代）

为爱消梅胜早梅，数枝先发日徘徊。
若教岭表腊前尽，安有洛徘正后开。
香逐暖风初出谷，艳随芳酒正浮醅。
佳宾会取东君意，莫负乘春此际来。
淮安城楼晚眺和邵轶香韵
曹俊（清代）

落日半平野，西风飒飒秋。乱离归未得，城上独登楼。

故国渺何处，客行增暮愁。苍茫云树外，帆影落中流。
送刘彦英
顾观（元代）

江右衣冠如向日，黑头兄弟亦还家。
重经白下桥边路，颇忆玄都观里花。
暮雨疏帘飞旧燕，暖风芳树哺慈鸦。
弓旌处处求岩穴，未许行吟玩物华。
贺新郎（春思）
刘过（宋代）

院宇重重掩。醉沈沈、亭阴转午，绣帘高卷。金鸭香浓喷宝篆，惊起雕梁语燕。正一架、酴醿开遍。嫩萼梢头舒素脸。似月娥、初试宫妆浅。风力嫩，异香软。

佳人无意拈针线。绕朱阑、六曲徘徊，为他留恋。试把花心轻轻数，暗卜归期近远，奈数了、依然重怨。把酒问春不管。枉教人、只恁空肠断。肠断处，怎消遣。
和建王雨中闻戒酒之什
史浩（宋代）

簇云行太虚，作霖自天意。凉气入郊坰，通宵喜不寐。

鼕鼓喧铜驼，鲸钟韵萧寺。迟明上层楼，羽扇端可弃。

万象奔空来，揽之入诗思。七椀有馀清，一觞成径醉。

倒着白接䍦，飘萧新出笥。客有可人姿，终规聊见志。

乐饮虽及辰，沈酣非所恣。主人云梦胸，绰有容物智。

温颜起谢客，博哉斯言利。平生千金躯，于此肯尝试。

逡巡扫钜篇，华衮酬一字。观者嗟贤王，不以儒为戏。
歌
刘胥（两汉）

欲久生兮无终。长不乐兮安穷。奉天期兮不得须臾。千里马兮驻待路。

黄泉下兮幽深。人生要死。何为苦心。何用为乐心所喜。

出入无悰为乐亟。蒿里召兮郭门阅。死不得取代庸。身自逝。
夷狄之孝十首 其七 扶桑国
林同（宋代）

不食至七日，能将礼自居。既然严像设，亦复奠朝晡。
诗思十首
方回（元代）

老子持公论，评诗众勿惊。
更无双子美，止有一渊明。
响接东坡和，肩随太白名。
吾尝图画像，释菜四先生。
榕村
李光地（清代）

卜筑三经前，落成三纪后。游宦如涉波，邈不知其久。

榕树加远如，杂植颇阴黝。涧水无消添，稍复导源首。

抗榭观遥山，辟亭通四牖。前轩及南舍，皆俯鲁侯茆。

为此将藏修，不量倡士友。薄遽遂周星，行复朝北斗。

匪我老未休，命有驿神守。
瀑布六首
孔武仲（宋代）

悬崖倾注自成川，六月溪风为肃然。
不是化工移用巧，尾闾应亦有穷年。
题尚仲良画鹭卷
张以宁（明代）

沧江雨疏疏，翻飞一舂锄。老树如人立，欲下意踌躇。

明年柳条长，遮汝行捕鱼。
【中吕】快活三过朝天子_偕程令尹游
张可久（元代）

偕程令尹游烟萝洞
农成耒耜功，吏散簿书丛。一樽还许野人功，郊外联飞鞚。
二公，意浓，破五日渊明俸。梅边醉袖袅花风，乐与渔樵共。踞虎登龙，翔鸾飞凤，晴山千万峰。留连醉翁，招邀妙容，功入烟萝洞。
春思
花前想故人，楼下几销魂。一声孤雁破江云，望断无音信。
倚门，夜分，月淡寒灯尽。梅梢窗外影昏昏，花落香成阵。泪粉啼痕。伤春方寸。飘零寄此身。为君，瘦损，不似年时俊。
春日即事
刘过（宋代）

久客无人问所须，小窗翻得逐痴愚。
黄昏以后酒三盏。白日之间饭两盂。
谷雨笋茶俱俊美，条风杞菊竞甘腴。
先贤且谓可行乐，况是平生山泽癯。
瑶台散天花词 其二
白玉蟾（宋代）

诸天綵女一双双，十二楼前并捧香。太乙真人乘白鹤，云中端简候虚皇。
泊楚州锁外六首
张耒（宋代）

满眼荒寒春未知，芳菲欲到野梅枝。
东南近腊风烟好，美酒千钟鱼蟹肥。
寄赠沈子寿
吴惟信（宋代）

君是愚堂主，明明道在愚。自从都放下，更不用工夫。

尽去心中事，惟留肘后符。近来诗懒作，多看海山图。
荐冰
陈至（唐代）

凌寒开涸沍，寝庙致精诚。色静澄三酒，光寒肃两楹。

形盐非近进，玉豆为潜英。礼自春分展，坚从北陆成。

藉茅心共结，出鉴水渐明。幸得来观荐，灵台一小生。
偈颂六十七首 其四十五
释原妙（宋代）

三千世界作炉，百亿须弥为炭。生铁铸就禅和，炙得通身红烂。
贤者之孝二百四十首 其九十四 江革
林同（宋代）

挽车极劳苦，逃贼最间关。太息江巨孝，能为人所难。
和方山房韵寄李郎中
何梦桂（宋代）

世路悠悠水不萍，相看谁与眼长青。
千年彝鼎观动业，一代图长见典型。
谩道石能生白璧，自知竹已化青宁。
绝怜驿路梅花句，肯落空江杜若汀。
次韵谢从之以表闾投赠
方岳（宋代）

长杨奏赋三十年，已甘老死穷山巅。
醉眠独宿秋风前，此岂有意声名传。
如驽伏枥不受鞭，要与騕褭难争妍。
强令作对官道边，功名毕竟谁新鲜。
岌岌两傍蛟龙缠，侯曰美哉岂其然，
才当如楫航长川。粪墙空复烦雕镌，
表闾不靳少府钱。粉饰休盛期半千，
宁欲老我寒诗肩。归来归来直如弦，
蓬莱回首惭班联。安用一鸣诸子先，
登楼忽思王仲宣。不如傍家田一廛，
锄烟犁雨仰问天。天生盘谷容盘旋，
更有斗酒相留连。焉能跕跕愁堕鸢，
一单坚坐三条椽。
偈颂一百一十七首
释绍昙（宋代）

今朝二月十五，黄面瞿昙灭度。
诸方挝鼓声冤，尽是闲言和语。
一点涅槃心，无人知落处。
山花泪滴如红雨。
李
陶弼（宋代）

春昼暖风熏翠幄，暑天凉气暗朱阑。
主人肝胆无猜忌，果下游人但整冠。
西湖春事五首 其一
周紫芝（宋代）

两高南北拥烟鬟，浑在溟濛细雨间。寄语丹青王右相，不须水墨画春山。
荆州新秋病起杂题一十五首。病起见秋扇
齐己（唐代）

病起见秋扇，风前悟感伤。念予当咽绝，得尔致清凉。

沙鹭如摇影，汀莲似绽香。不同婕妤咏，托意怨君王。
题常山店壁
张惠柳（宋代）

迢递投前店，飕飗守破窗。
一灯明复暗，顾影不成双。
偶题
辛弃疾（宋代）

闲花浪蕊不知名，又是一番春草生。
病起小园无一事，杖藜看得绿阴成。
莫厌贫十二首 其三
释函是（明代）

贫贱无长虑，富贵有深嗜。多嗜常多忧，薄虑鲜所蔽。

人情类皆然，是亦焉足概。往昔古帝王，自视若胥隶。

持此贫贱心，行吾所无事。衡门栖迟者，所贵非寡累。

一身不足营，万物我皆备。逍遥托巢许，黾勉夔龙志。

即使长独处，耦耕岂不愧。植杖竟何人，岂以隐显异。
题楚山春晓图
文矩（元代）

荆门雪霁江树芳，巫峡冉冉愁云长。山猿杜鹃叫落日，风洒露沐何苍凉。

六龙从东来，晓气开扶桑。天高雨绝人事变，解环结佩空相望。

渚宫西澨连三湘，画中隐隐听鸣榔。安得置我栖其旁，为君一曲歌沧浪。
用汉中帅阎才元侍郎韵送樊子南西归兼呈侍郎
范成大（宋代）

万里山巅与水涯，春风招看杏园花。向来科第直溷子，此去文章应满家。

休学游仙穷越巂，且从知己控褒斜。南楼东望当思我，药裹堆中两鬓华。
次韵韩文若展江五咏 其一
苏过（宋代）

山河景色本无偏，须信壶中有洞天。明月端地临不夜，珠宫玉宇澹娟娟。
次韵次公 其一
韩淲（宋代）

涨云吹雨转轻雷，香草沿阶芍药开。正好青春乃奔走，只宜白日且徘徊。

离怀未说人千里，抚事浑如水一杯。酒到多时诗定少，渭城绝唱复谁哉。
贼平
陆之裘（明代）

波浪兼天寇盗穷，将军乘胜奏肤功。
三年戎马关河月，不及狼山一夜风。
州牧馈酒肉戏为戒律却之
朱孝纯（清代）

早从沽肆辞鲸饮，又向空山味菜根。无限酒肠都化水，一瓢冰雪过屠门。
积水
潘伯脩（元代）

白鹭群飞积水寒，怪鳞收雨渐泥蟠。冲风自散凉波上，落日犹明高树端。

晚色无人聊伫立，秋声何处起丛攒。他年幸愿青山筑，拄杖穿云戴鹖冠。
古来吟
宋祁（宋代）

古来韦与杜，阀阅冠当年。
今日城南问，惟馀尺五天。
翰林侍讲林环崇璧远示手教书以复之
陈煇（清代）

玉堂远念旧交疏，遥寄南天一写书。自是多情怜久别，应题飞翰慰閒居。

雨中秋草迷山馆，天上春云覆石渠。不有故人频顾问，茂陵愁绝病相如。
寄题安福李令先春阁
黄庭坚（宋代）

宫殿绕风烟，江山壮城郭。
令君蓺桃蓺，面春筑飞阁。
春至最先蓺，雨露偏花药。
是日劝农桑，冰销土膏作。
弦歌出县斋，裴回问民瘼。
鸡犬声相闻，婴此簿领缚。
安得携手嬉，烹茶煨鸭脚。
青溪
任希夷（宋代）

闭门忽忆东风面，步向表溪绕碧湾。
淡白深红了无迹，绿杨烟外一钟山。
偈颂六十首
释昙华（宋代）

少室峰前，漆桶话坠。
曹溪路上，赚杀阇梨。
清明有怀
陈天锡（元代）

春愁禁客况，夜梦绕天涯。淑景随流水，归心逐暮鸦。

看书翻蠹叶，抚案落灯花。怅望松楸远，登临起叹嗟。
赋得沙上雁
耿湋（唐代）

衡阳多道里，弱羽复哀音。还塞知何日，惊弦乱此心。

夜阴前侣远，秋冷后湖深。独立汀洲意，宁知霜霰侵。
梅花喜神谱·就实六枝
宋伯仁（宋代）

品字列轻舠，占尽吴江雪。
丁宁红蓼花，莫与利名说。
金丹诗诀 其九十四
陈楠（宋代）

雨洗新篁双凤飞，玉芝花下一灵龟。抱琴弹尽舞仙曲，却放姮娥宴小池。
渔门舟中
赵蕃（宋代）

霜落芦可杀，水归湖渐洲。
遵鸿岁栖集，振鹭日优游。
邬子兵巡徼，豫章吴地头。
兹生凡几过，时序古囊收。
盆梅倒植刳朽根作古怪僧复接杏花其上小诗吊
钱时（宋代）

倒植盘梅已反常，无端更接杏花芳。
东君可是能时样，姑射山人也艳妆。
廓然再和复答之六首 其五
释德洪（宋代）

湖山昔梦虽非实，开睫今游未必真。久客情多空自厌，故山归晚欲谁瞋。

聊将愁里十分兴，更赏湖边一半春。君傥肯来尤所愿，莫辜日日作诗频。
秋兴 其二
王九思（明代）

秋风昔伴逐臣回，此日逢秋意转哀。贝锦有言䜛巷伯，黄金无梦到燕台。

土阶步月青藜杖，草阁看花浊酒杯。垂老光阴吾愿足，补天自有出群才。
八月十五日得四川官军扫荡安乐坪贼匪捷报二首 其二
宋湘（清代）

上皇万寿圣皇朝，一片红旗到九霄。自是天庥应如响，谁逃国九妄兴妖。

势成破竹师无敌，幕有巢乌将勿骄。即待春农归洗甲，便趋春殿共闻韶。
和普公赋东园十题其六假山
梅尧臣（宋代）

太山不可历，石齿啮人足。
聊集怪与奇，苍苍都在目。
何须引寒流，平地作溪谷。
答骑马入空台
白居易（唐代）

君入空台去，朝往暮还来。我入泉台去，泉门无复开。

鳏夫仍系职，稚女未胜哀。寂寞咸阳道，家人覆墓回。
山庵即事
孙应时（宋代）

田田荷叶作老色，楚楚菊丛生细香。
落日空山归鸟尽，夫筇独自到池塘。
方正学先生祠 其一
周煌（清代）

一纸徵书降紫泥，奉天门下奏华芝。齐贤名噪才难老，贾谊年华策已奇。

高庙有灵储用日，微臣无命际危时。飞云落月皆成谶，千古春心望帝悲。
鹧鸪天
晁端礼（宋代）

红紫飘零绿满城。春风于此独留情。谁将十幅吴绫被，扑向熏留一夜明。

风不定，雨初晴。晓来苔上拾残英。连教贮向鸳鸯枕，犹有余香入梦清。
集句 其二十四
闻人祥正（宋代）

长眉画了绣帘开，榆火新传蜡炬来。

扑蝶西围随伴走，晚归多是看花回。
题碧岩二首
包恢（宋代）

碧岩只在丹霞里，丹碧从他色自殊。
我断不随他境转，身心一定誓无渝。
依韵和永叔子履冬夕小斋联句见寄
梅尧臣（宋代）

遥知夜相过，对语冷无火。
险辞斗尖奇，冻地抽笋笴。
唫成欲寄谁，谈极唯思我。
学术穷後先，文字少许可。
敢将蠡测海，有似脂出輠。
必饿尝见忧，此病各又果。
弊驾当还都，重门不须鏁。
到时春怡怡，万柳枝娜娜。
定应人折赠，只恐絮已堕。
行橐且不贫，明珠藏百颗。
和石学士直舍晨兴
宋祁（宋代）

高阁休残暝，层梁逼早暾。
芳风万年树，残月九重阍。
枕歇渊鱼万，裘贪睡貉温。
星杓压城角，天汉落河源。
肃唱千庐寂，传闻万户喧。
烟浮紫藜观，春著翠梧园。
有客方岑寂，紬书滞讨论。
新年居右席，此地到西崑。
砚泻含毫滴，刀馀削柿痕。
谈高白马度，颂罢碧鸡翻。
幸接雌黄几，同欢清白樽。
不因窥丽句，谁刮翳瞳昏。
和云松过鹤田有感
蓝仁（明代）

清溪松竹故人居，门掩东风寂寞馀。一束生刍将老泪，数编残稿访遗书。

丘坟已卜山林近，堂构仍闻岁月虚。回首平川应不远，棹歌微响复如初。
兴监寺与其小师言别
释居简（宋代）

未跨门时已不疑，小空看屋大空随。莫教古佛堂消息，蹉过同茶共饭时。
苏幕遮•屏边听浴声
董以宁（清代）

兔华轻，萤照冷。瞰浴潜来，转傍湘帘等。谁料银屏遮凤胫。

小玉娇憨，枉赚黄金饼。

粉应消，珠定映。唤取汤添，冷热心头省。豆蔻方挼知未竟。

半晌才看，秃袖来花径。
绿萼梅
李龙高（宋代）

懒将冰萼试红妆，也不随宜传{左虫右葛}黄。
当日琼林消息断，绿衣犹带旧时香。
山居杂诗九十首
曹勋（宋代）

万花烘天容，粉危腾云气。
花云覆台榭，疑若天亦醉。
杯盘多欢赏，供帐亦明丽。
游人侵宵归，风雨恐踵至。
偈颂七十六首
释子益（宋代）

一字不著画，八字没两丿。
文彩甚分明，何待重饶舌。
书燉煌集后寄顾行人之珽三水
杭世骏（清代）

指掌西陲聚米图，岩疆版筑集烝徒。天开敕勒穹庐远，地拓瓜烝戍垒孤。

鸡塞梦寒飞锦段，雁关烽息閟金符。冰霜诗句贤劳绩，补入《燉煌实录》无。
句 其三
成锐（宋代）

凭高看渐远，更上最高楼。
和唁项羽四首 其三
温权甫（清代）

徒闻扛鼎逗雄强，五载营谋治未张。玉斗抛残空泊业，赤心用尽堕江乡。

当年蔓草干戈动，近日荒台花木香。盖世诗成人不见，谁怜大将吊沙场。
登木末楼
骆绮兰（清代）

载酒独登楼，凭阑四望收。江光初过雨，山意欲成秋。

霸业随流水，孤城起暮愁。微茫烟树外，帆影落瓜洲。
哭邢刍父六首
苏泂（宋代）

恸哭叫苍天，其如手足然。
几年能尔熟，一日弃予先。
委翰愁胠箧，赓诗叹绝弦。
求儿方画褓，有母况华颠。
夕阳
焦循（清代）

共道夕阳好，晚来晴更宜。才明半湾水，已上最高枝。

雨脚逐云去，虹头饮涧迟。人情知易厌，不肯驻多时。
刘薛二君过予遇雨
梅尧臣（宋代）

猛雨迫好鸟，止我屋室隅。
是时有刘薛，亦既此焉俱。
我厩秣尔有，我厨饭尔奴。
二人乃可语，因观尔有图。
古笔得神妙，俗工非所模。
收图雨且止，鸟飞当驾驱。
偈颂一百零一首 其一○○
释慧性（宋代）

归宗事理绝，日轮正当午。布袋放憨痴，猫儿捉老鼠。

若人会得，超佛越祖。
望江南
戴复古（宋代）

有说未尽处，为续四曲

壶山好，博古又通今。结屋三间藏万卷，挥毫一字直千金。四海有知音。
门外路，咫尺是湖阴。万柳堤边行处乐，百花洲上醉时吟。不负一生心。
世之咏物者采春花而落秋实余欲矫其失作冬果十咏 其四 梨
方一夔（宋代）

自是雪香骨，风霜阅四时。纸包防虿尾，泉浸浴琼肌。

不作离愁斧，能为润肺医。看渠津润处，诗就已涎垂。
送王待制知陕府
司马光（宋代）

畴昔诚相契，间关分不渝。
绝弦悲宿草，抚首念诸孤。
位略尊荣间，年忘德齿殊。
清阴容息足，重语辱嘘枯。
鶠阁骞云表，虹旌拂海隅。
明光新出綍，陕陌重分符。
丰润还桑梓，欢讴复路衢。
宁须更条教，耆旧已箪壶。
留题宣圣庙石壁
张绅（宋代）

前枕清流后倚山，殿堂高创白云间。
幸因供职频经此，及过三年鬓渐班。
张平父逝后寄尧章
苏泂（宋代）

入门回首事如麻，岂意铭旌落主家。
有梦合寻苕水路，何心更主马塍花。
十年知遇分生死，八口饥寒足叹嗟。
我亦此公门下客，只今垂泪过京华。
过永淳县除夕夜宿道庄与潘黄门对酌二首 其二
湛若水（明代）

此日不再得，此岁其如何。此岁还此日，一觞当一歌。

往事成陈迹，流光逐逝波。年徂志不就，歌竟独长嗟。
秋花十咏 其三 旋覆花
方一夔（宋代）

一串金铺簇碧丛，野田高下状童童。凭君洗我读书眼，收入公门药笼中。
秋园杂感
张耒（宋代）

只今枯条罥衰蔓，异时密叶如翠葆。
执斤之子久睥睨，簸米待薪已除灶。
寄言青云富贵人，金朱能得几时好。
是非荣辱百不知，却输顽钝柯山老。
鹧鸪天
向子諲（宋代）

浅浅妆成淡淡梅。见梅忆着傍妆台。书无鸿雁如何寄，肠断摧归作么回。

千种恨，百般猜。为伊怀抱几时开。可堪江上风头恶，不放朝云入梦来。
柏堂
杨蟠（宋代）

零落雪霜后，犹含千载春。
一株化为石，谁是种时人。
久客且归留别郭于昭宪掾
戴表元（宋代）

久客令人厌，初春乍许寒。飞蓬妨览镜，脱粟愧加餐。

坐有誇年酩，门谁住马鞍。重来会相见，老性忍悲欢。
北平十二咏 其四 香水梨
刘崧（元代）

香水传嘉号，轮囷碧玉团。刀场惭误拟，饤坐喜同欢。

崖蜜清心润，壶冰溅齿寒。宣城空斗大，气味敢同看。
暮春感怀二首
戴叔伦（唐代）

杜宇声声唤客愁，故园何处此登楼。
落花飞絮成春梦，剩水残山异昔游。
歌扇多情明月在，舞衣无意彩云收。
东皇去后韶华尽，老圃寒香别有秋。

四十无闻懒慢身，放情丘壑任天真。
悠悠往事杯中物，赫赫时名扇外尘。
短策看云松寺晚，疏帘听雨草堂春。
山花水鸟皆知己，百遍相过不厌贫。
遣兴
陆游（宋代）

几看人间岁月新，钓船犹系镜湖滨。
曾穿高帝朝元仗，却作山阴版籍民。
留病三分嫌太健，忍饥半日未全贫。
早知画绣能为祟，翁子终身合负薪。
谢送碾壑源拣芽
黄庭坚（宋代）

矞云从龙小苍璧，元丰至今人未识。
壑源包贡第一春，缃奁碾香供玉食。
睿思殿东金井栏，甘露荐椀天开颜。
桥山事严庀百局，补衮诸公省中宿。
中人传赐夜未央，雨露恩光照宫烛。
右丞似是李元礼，好事风流有泾渭。
肯怜天禄校书郎，亲敕家庭遣分似。
春风饱识大官羊，不惯腐儒汤饼肠。
搜搅十年灯火读，令我胸中书传香。
已戒应门老马走，客来问字莫载酒。
乐府杂咏六首。东飞凫
陆龟蒙（唐代）

裁得尺锦书，欲寄东飞凫。胫短翅亦短，雌雄恋菰蒲。
玉女潭佳境八首 其五 瑶台
庞嵩（明代）

奋羽凌仙台，芙蓉最高级。招手期众仙，二姑闯来集。

悠然脱苍弁，岂为长缨絷。道旁遇果老，遥下青骡揖。

琼株映双洞，云气互嘘吸。罗浮有佳址，宛宛故相及。
昭君怨 泉州洞真观书于东壁
尹志平（元代）

节令重阳闲步。直至武清南渡。极目看嘉祥。水茫茫。连日阴沉微雨。正在芦花深处。游乐水云间。望西山。
古思二首 其一
舒岳祥（宋代）

耿耿不可忍，相思在东北。花月以为姿，风露以为食。

取我虞氏以，一弹三叹息。泠然不可寻，变为湘江瑟。

湘江深复深，哀哀泪千尺。
夜饮仁夫馆大醉吐顿因借所服绿衣归诗谢之
胡应麟（明代）

五斗醒来恣所如，幕天席地坐蘧庐。酒阑人静披衣出，满路晨钟下玉除。
智门寺后梅开丛竹间斯远举坡公春来幽谷之句
赵蕃（宋代）

朋游落寞每形悲，喜甚归来慰所思。
况在水滨山崦里，两筇相对索梅诗。
醉春风 春睡
沈佩（清代）

弱柳遮芳径。帘垂深院静。倚栏无语日长时，病。病。

病。燕子来时，无儿啼处，绿柔红嫩。

小阁炉烟烬。睡起人犹困。隔墙何处卖花声，恨。恨。

恨。午梦未舒，轻风乍起，落花成阵。
送鄂州张别驾襄阳觐省
司空曙（唐代）

苍苍岘亭路，腊月汉阳春。带雪半山寺，行沙隔水人。

王祥因就宦，莱子不违亲。正恨殊乡别，千条楚柳新。
风雪过叶云羽
谢榛（明代）

风雪连朝城市閒，敝衣行子独愁颜。乱声猎猎摇千树，寒色茫茫失万山。

事激眼前心自定，名垂身后老相关。寻君夜话聊杯酒，不是王猷空棹还。
送钤辖馆使王公二首 其一
张靖（宋代）

保塞昔年尝闭垒，甘陵今岁又劳师。将军镇蜀功多少，不见干戈出虎皮。
挽台湾令高南卿司马鸿飞
查元鼎（清代）

凤凰池上客，忽现宰官身。仙吏皆循吏，良臣作荩臣。

生原慈似佛，死以杀成仁。夜半文星霣，书空一怆神。
路西田舍示虞孙小诗二十四首 其二
李之仪（宋代）

一春霖雨不曾休，雪雹惊人四月头。初制单衣方待着，却添炉火换重裘。
乌啄疮驴歌
王禹偁（宋代）

商山老乌何惨酷，喙长于钉利于镞。
拾虫啄卵从尔为，安得残吾负疮畜。
我从去岁谪商於，行李惟存一蹇驴。
来登秦岭又巉岭，为我驮背百卷书。
穿皮露脊痕连腹，半年治疗将平复。
老乌昨日忽下来，啄破旧疮取新肉。
驴号仆叫乌已飞，劘嘴整毛坐吾屋。
我驴我仆奈尔何，悔不挟弹更张罗。
赖是商山多鸷鸟，便问邻家借秋鹞。
铁尔拳兮钩尔爪，折乌颈兮食乌脑。
岂唯取尔饥肠饱，亦与疮驴复雠了。
斋夜二首 其二
严嵩（明代）

入院烟霜暝，开窗柏桧深。地严知俗遣，夜久觉寒侵。

礼乐逢明主，乾坤抱寸心。拥书清不寐，风鹤送馀音。
山中
释文珦（宋代）

世独休分渭与泾，鸿飞只合自冥冥。
也知鬓发变霜雪，终爱山光来户庭。
蟇傍花阴窥蛱蝶，蜾归筠管祝螟蛉。
从今万事教抛弃，尽读香山一藏经。
花
宋白（宋代）

谁将枝叶染还裁，却使馨香次第来。
春柄定教三月主，天心合与一齐开。
如何零露方滋菊，岂得东风不为梅。
低蹙艳容愁似语，也疑由命不由才。
立夏明日行园无客五首
方回（元代）

春来何啻酒千瓶，百日醺醺一日醒。
朱笔点诗垂欲困，黄鹂啼树急须听。
沾沙不湿收微雨，倚柱无言立小亭。
芒屦稿僮人一緉，为耘恶草莫教青。
落莫
张耒（宋代）

岁晚苦落莫，独游情易伤。
晴溪沙漾碧，秋径叶铺黄。
幽菊开经雨，疏槐老奈霜。
闭门无俗客，摅散有林塘。
松棚歌奉次涯翁先生
邵宝（明代）

涯翁壮游尽南东，品题到处皆留踪。老閒逸事情亦钟，笔底云气成巃嵷。

乾坤奇观此卷中，有歌落落称棚松。眼前烟雾如郁葱，野无夏屋胡为幪。

胡不梁柱明光宫，君子若人能固穷。周旋地占五十弓，脱去尘土将腾空。

上辞鹳鹤下蛇虫，天留奇崛当严冬。实看纠结虚玲珑，蟠根定与东海通。

不然何以游群龙，在渊在陆天机同。多言莫如图画工，神品妙得吟哦功。

使君骢马缨垂红，偶入野寺披蒙茸。閒将手剔古苔封，行遍天涯亡是公。

几回世上儿成翁，青云后拥风前冲。工师过眼徒憧憧，岂复斤斧遭樵童。

松兮如鸟已出笼，时来贵客僧鸣钟。寻常曲直嗟麻蓬，谁将此物惊盲聋。

涯翁诗成五色虹，突然平地起危峰。南来吏牍兼诗筒，知音千里如相逢，雅哉淇澳非卫风。
中秋
刘才邵（宋代）

阴晴无远近，独有此宵看。写尽山河影，想添蟾兔寒。

清辉分玉露，斜汉泛冰盘。上到高圆处，亭亭轮更安。
句
释本逸（宋代）

有时放步东湖上，与僧遥指远山青。
和友人韵
朱希晦（元代）

孤桐生高冈，幽兰出深谷。雨露含碧滋，烟霞媚幽独。

佩惟楚客纫，琴待良工斲。嗟彼春风前，纷纷艳花木。
视通济堰二首
晁公溯（宋代）

往年初堰坏，乐岁亦民饥。
再见龙尾水，如兴鸿却陂。
名同召伯埭，人立许杨祠。
祝史有祀事，歌予迎送诗。
题苍云亭
张镃（宋代）

老桧分行直瓦亭，激泉岩罅骨毛醒。
从来庐阜太行眼，对此须教一样青。
张君小琴惠诗二章即和原韵奉答 其一
金武祥（清代）

客邸何堪岁月催，幸逢旧雨共追陪。壮怀渐向风尘老，好句都从阅历来。

酬韵又添诗草富，衡文更见榜花开。重阳莫作登高赋，且尽筵前浊酒杯。
还山阳简相之并示坰
吴则礼（宋代）

今年雪花大如许，已作淮南万点梅。
北湖头白得饱饭，故为淮南风月来。
十三四
沈佺期（唐代）

小度巫山峡，荆南春欲分。使君滩上草，神女馆前云。

树悉江中见，猿多天外闻。别来如梦里，一想一氛氲。
泊头陀寺
苏泂（宋代）

世上身名孰是非，维舟日日钓鱼矶。
长江天阔不知处，夏口青山人夜归。
重登斗野亭二首
尤袤（宋代）

豪杰旧游处，此亭名亦俱。
凄凉谢公堰，浩荡董家湖。
陈迹成兴废，遗篇今有无。
登临何限恨，搔首独长吁。
和陈七峰七诗韵
包恢（宋代）

乾坤露端倪，宇宙几奇怪。
万化俱万章，一视靡有界。
即此分真文，於外本无待。
所原学如何，岂不信兹在。
陆放翁画像
史弥宁（宋代）

诗酒江南剑外身，眼惊幻墨带天真。
是谁不道君无对，世上元来更有人。
女几山
张耒（宋代）

不复当年端正楼，多情犹问故宫游。
山川不改繁华尽，须信人生一世浮。
王子章以道院迎仙客书堂隐相儒为题以栖字金字为韵 其一
郑真（明代）

琳宫瑶宇迓佺期，弱水蓬莱路不迷。宝剑光寒珠斗泾，长裾影动彩云低。

池深碧藻春龙蛰，月满苍松夜鹤栖。况有笙箫谐律吕，好将法酒醉玻瓈。
相和歌辞。凤笙曲
沈佺期（唐代）

忆昔王子晋，凤笙游云空。挥手弄白日，安能恋青宫。

岂无婵娟子，结念罗帐中。怜寿不贵色，身世两无穷。
至南阳却寄吴兴诸僚
葛胜仲（宋代）

震州推不去，游食岁月久。尺一从天来，换作秦头守。

迎新无竹马，记旧已刍狗。迂愚敢护前，警发赖鞭后。

独坐百花堂，还忆百花酒。
祭张公洞二首（一本作排律一首）
皇甫冉（唐代）

尧心知稼穑，精意绕山川。风雨神祇应，笙镛诏命传。

沐兰祇扫地，酌桂伫灵仙。拂雾陈金策，焚香拜玉筵。

云开小有洞，日出大罗天。三鸟随王母，双童翊子先。

何时种桃核，几度看桑田。倏忽烟霞散，空岩骑吏旋。
次韵王四馆宿 其二
刘攽（宋代）

蓬莱宫阙冠云霓，月出丹渊日堕西。和暖时花元有信，黄昏归翼自无迷。

读书难字存雌蜺，落笔雄辞在碧鸡。五十衰年融过二，强颜何计可思齐。
宋相国挽辞二首
司马光（宋代）

仁圣初承绪，敷在籲俊贤。
得人兹最盛，射策独居先。
禁省英声远，岩廊至华宣。
辞荣还故第，三事究高年。
和子瞻次韵陶渊明劝农诗
苏辙（宋代）

掇拾于川，搜捕于陆。
俯鞠妇子，仰荐昭穆。
闽乘其偷，载耒逐逐。
计无百年，谋止信宿。
依韵和彭器资直讲
陆佃（宋代）

岁久亲谈麈，春深集试闱。才名非画饼，科等是传衣。

莺稍迁乔出，鸦应反哺飞。羡君亲膝近，昨夜梦先归。
谢事东归史馆相公出饯都门宠贶嘉什感旧怆别黯然衰悰谨次疆韵
章谊（宋代）

平生亲契保初终，梦幻凋零念德宫。朝路时来陪圣相，家山老去逐逋翁。

珠玑落纸吟豪健，兰菊浮觞醉面红。台曜转高无复见，除非书雁到江东。
秋霖喜霁适睹庙堂酬唱相去数千里而阴晴同之因用韵
李曾伯（宋代）

明良相正体坤乾，感格时旸本致虔。坐使群方皆见日，谁言千里不同天。

只将精白承休德，岂在缁黄结善缘。更得北风无羽檄，不妨举酒乐康年。
檄往校旁郡艺舟行值董仲修来赴漕试复小舣相
曾丰（宋代）

命为天所左，身落广之东。
剩有南归雁，全无北至鸿。
夜怀浑欲恶，秋事半归空。
重九黄花酒，相期一笑同。
李坚甫净居杂题一十三首·棋室
文同（宋代）

身闲无可奈，惟此度晨昏。
与客正争局，闻谁休叩门。
寄杨公
李百药（唐代）

公子盛西京，光华早著名。
分庭接游士，虚馆待时英。
高阁浮香出，长廊宝钏鸣。
面花无隔笑，歌扇不障声。
几暇偶题
胤禛（清代）

识得几暇趣，丝纶不假言。孰知宵旰里，却是绝尘喧。
寄题江陵李潜道钓矶
周行己（宋代）

严陵避世士，四海一钓矶。三聘非其心，独采富春薇。

蒙城有静者，白首卧荆扉。筑台俯溪鸟，默玩道心微。

箕踞谢官长，把竿忘是非。少年词赋场，秉笔落珠玑。

投老漫假板，长啸却南归。缅怀直钩理，濯发待日晞。

贫贱得肆志，富贵多危机。
凉榭池上二阕 其二
韩琦（宋代）

病襟思适绕东塘，水荇初花吐嫩黄。行困老樗阴下坐，儿童争喜拾红娘。
和人韵四首 其一
杨爵（明代）

能从定里息奔驰，即是天人合一时。往哲藩篱吾剖破，动无方所静无私。
中书傅钦之侍郎挽词三首 其一
韩维（宋代）

圣主方思助，皇天亦棐诚。屡空安可病，久困卒能亨。

廊庙虚槐位，家园近柏城。声名流不竭，长共济时清。
游金焦两山以雨而辍
楼钥（宋代）

金山寺裹山，焦山山裹寺。
风雨劝我归，也省两头事。
赠歌妓二首
李商隐（唐代）

水精如意玉连环，下蔡城危莫破颜。
红绽樱桃含白雪，断肠声里唱阳关。

白日相思可奈何，严城清夜断经过。
只知解道春来瘦，不道春来独自多。
醉蓬莱（庚戌寿章仓）
李曾伯（宋代）

正阳生一脉，绣日添长，台云书瑞。劲节昂霄，仁意雪霜里。粟庾红陈，草扉绿茂，襦衤夸蔼千里。马熟车轻，铃斋曾到，从容游戏。

好是邦人，能言世美，犹爱其棠，而况其子。洞里桃花，岁月任渠记。一点梅梢，为传消息，有东皇知已。倚看明年，相逢贡袜，曳星辰履。
赋得乘风万里送潘惟迁丈北上
陈迁（明代）

圣主临轩访茂才，何人倚剑白云隈。古来郭隗名先著，此去孙云阁正开。

八月帆樯湖海梦，三城烟雨别离杯。甘泉献赋怜词客，怅望秋风百尺台。
次师川韵 其二
洪刍（宋代）

卧疴非傲世，背俗信畸人。无复少年事，偶随肥马尘。

静便门扫轨，懒任草如茵。迹滞江山胜，心将鱼鸟亲。
偈倾一百六十九首
释智朋（宋代）

尘劫至今，堂堂丈夫。
无毫发许，盖覆得渠。
觅之转失，亲之转疏。
不论圣凡，说甚贤愚。
直饶放下屠刀，衲僧门下未敢相许。
挽十一伯奉议 其四
黄公度（宋代）

往者更声律，公兮独老成。馀波及犹子，作赋得虚名。

瘴海三年别，灵岩一梦惊。归来访遗迹，心折涕纵横。
同迟赋春晚
苏辙（宋代）

池塘春旱欲生尘，一雨能令草木新。
脾病不嫌樱笋薄，廪空偏喜麦禾匀。
白须照水湖光净，渌酒留人鸟哢频。
但恐少年嫌老丑，眼前无复一时人。
蝶恋花·瞿昙
曾廉（清代）

请出瞿昙还束缚。只恐等閒，失却僧家钵。系臂白猿时自脱。

人生半死争毫末。

四万藏经嫌澹泊。七宝宫前，三四天魔泼。佛祖天魔谁更弱。

十方菩萨原同恶。
天台李公孟长官出示桐柏观百丈坑玉兰且索赋
谢伋（宋代）

桐柏古福地，琼台上侵星。
仙人种玉处，瑶草犹亭亭。
羽人纫作佩，瑞露濯芳馨。
悬崖百丈坑，九畴诗得经。
真境有谁何，守护烦六丁。
长官仙李氏，不畏兹山灵。
河阳无数花，叶蕊炫紫青。
受此贞洁姿，不露凡卉形。
命彼轻举者，窃取岩中扃。
封植入笼槛，罗列帝轩屏。
结根失所托，催残日飘零。
揖我求我言，矢诗当见听。
草木遂其性，民物自安宁。
君其毋求奇，采掇遮可停。
兰玉近取譬，何用专阶庭。
人观尽白眼，莫遣下青冥。
踏莎行　春思
韩邦奇（明代）

梦转红英，愁生绿绮。小窗独对应无语。雨馀花气细侵帘，画梁燕子双飞去。

情绪千端，家山万里。乡心不为功名系。沉云重隔华山青，长河不断空流水。
密友菊
史铸（宋代）

寒英雅称伴吾徒，色正香清态有余。
日涉中园长与会，何忧因数反成疏。
舟行夜泊
权德舆（唐代）

萧萧落叶送残秋，寂寞寒波急暝流。

今夜不知何处泊，断猿晴月引孤舟。
杂题（三首）
顾源（明代）

绕屋多丛树，蛩声入晓窗。
此时心似水，残月照明缸。
赠张康
王安石（宋代）

昔在历阳时，得子初江津。
手中紫团参，一饮宽吾亲。
舍舟城南紫，杖屦日相因。
百口代起伏，呻呼聒比邻。
叩门或夜半，屡费药物珍。
欲报恨不得，肠胃盘车轮。
今逢又坎坷，令子驰风尘。
颠倒车马间，起先冰雪晨。
嗟我十五年，得禄尚辞贫。
所读漫累车，岂能苏一人。
无求愧子义，有施惭子仁。
逝将收桑榆，邀子寂寞滨。
残历
陆游（宋代）

残历不盈纸，苦寒侵弊裘。
岁猪鸣屋角，傩鼓转街头。
未死犹当学，长贫肯复忧。
雪晴农事起，且复议租牛。
夜闻壁间蛩鸣有感二首 其二
程俱（宋代）

寒日苦易短，燕鸿暮何之。念尔舍沙漠，为此万里飞。

衔芦不厌高，系书端寄谁。寒声夜相呼，客子涕已垂。

声断肠亦断，归期各何时。
闻监务请赞
释宗杲（宋代）

谓汝惺惺，时复放淈{左氵右盾}。
谓汝太褊急，间或又容物。
既作人天师，开口便轻忽。
庄严贤劫中，且无如此佛。
寄语闻子清，划礁这个贼。
牧牛图
王良臣（金朝）

三摩不受一尘侵，本分功夫日念深。杖屦得回游子脚，葛藤灰念老㜑心。

颠狂不作风头絮，出入谁伤井底金。回首人牛在何许，一江明月夜沈沈。
宿吉祥寺赠应上人
王之道（宋代）

窗前脩竹翠摩云，清閟题轩念昔人。三纪重来惊隔世，一言相契定前因。

携尊得得纷亲友，抉藕累累萃里民。祖意如来烦指似，迷舟何幸济通津。
偈颂七十二首
释祖钦（宋代）

老杜风前得句时，等闲开口便成诗。
就中一著巴鼻，却把驴儿当马骑。
月夜至玉屏庵
马翮飞（清代）

古寺翠微间，溪山契悠想。明月下庭除，忻然遂独往。

春溪漾素辉，寒松落幽响。繁阴渐迷离，疏影散林莽。

一径薜萝深，拄杖缘萝上。高僧夜未暝，开轩共澄朗。

坐久若有得，无言倚虚幌。
试墨三首
陈著（宋代）

元圭珍重镇书房，紫石磨来滃墨香。
老去苦无閒著述，以分寸计□时长。
山居杂诗九十首
曹勋（宋代）

旬日扣玉京，所见如夙昔。
红云隐碧洞，清溪映白石。
临流坐且久，浩流坐且久，
浩气洞胸臆。溪深竟难涉，
踟蹰抚苍壁。
度黄陂岭
李光（宋代）

肩舆渺渺历崎岖，自笑谋身老更迂。献策但知忧社稷，投荒那敢顾妻孥。

南行已度黄陂岭，北去何愁青草湖。冒雨穿云信奇绝，玆游真岂是良图。
古生
唐庚（宋代）

卷地风来怒涛起，惊散沙汀双翡翠。谁将仙匹锁金笼，孤飞吟叫烟波里。

古生开锁放珍禽，春江日暖重相寻。巧舌相和苇风软，绮翼交飞菰浪深。

壮哉古生真任侠，气义肝肠何激烈。功成不复更偷生，一剑挥霜襟溅血。

世间美事多参商，白马青梅人断肠。古生埋没在何处，江山流水空茫茫。
轻薄篇
张华（魏晋）

末世多轻薄，骄代好浮华。
志意既放逸，赀财亦丰奢。
被服极纤丽，肴膳尽柔嘉。
僮仆馀梁肉，婢妾蹈绫罗。
文轩树羽盖，乘马鸣玉珂。
横簪刻玳瑁，长鞭错象牙。
足下金鑮履，手中双莫邪。
宾从焕络绎，侍御何芬葩。
朝与金张期，暮宿许史家。
甲笫面长街，朱门赫嵯峨。
苍梧竹叶青，宜城九酝醝。
浮醪随觞转，素蚁自跳波。
美女兴齐赵，妍唱出西巴。
一顾倾城国，千金不足多。
北里献奇舞，大陵奏名歌。
新声逾激楚，妙妓绝阳阿。
玄鹤降浮云，鱏鱼跃中河。
墨翟且停车，展季犹咨嗟。
淳于前行酒，雍门坐相和。
孟公结重关，宾客不得蹉。
三雅来何迟？耳热眼中花。
盘案互交错，坐席咸喧哗。
簪珥或堕落，冠冕皆倾斜。
酣饮终日夜，明灯继朝霞。
绝缨尚不尤，安能复顾他？
留连弥信宿，此欢难可过。
人生若浮寄，年时忽蹉跎。
促促朝露期，荣乐遽几何？
念此肠中悲，涕下自滂沱。
但畏执法吏，礼防且切蹉。
二月晦日 其三
韩淲（宋代）

不恨花阴日影迟，只愁风横雨狂时。梅梢叶底著青子，却忆繁香如故知。
长亭解
项安世（宋代）

行人处处论亭邮，总为长亭怕永州。
不道长亭更长去，也应行到日西休。
富春舟中
韩崶（清代）

一棹富春渚，空江木叶稀。饥乌入云叫，野鸭傍人飞。

水落岸容静，帆低风力微。舵楼晚饭好，顿顿白鱼肥。
春夜琴兴
彭玉嵌（清代）

杜鹃声里一镫昏，感旧思乡不可论。独取焦桐横膝上，夜寒弹月下花村。
明神
李商隐（唐代）

明神司过岂令冤，暗室由来有祸门。
莫为无人欺一物，他时须虑石能言。
游天平山十六韵
弘历（清代）

吴会众山镇，天平万笏朝。飞来峰拔地，林立石干霄。

茶坞西邻近，支硎北户招。势连高景秀，气接太湖潮。

是日春方仲，行时兴倍饶。灵岩盘岭路，功德访云寮。

芳玉溪梅绽，柔金陌柳摇。行行见别墅，缓缓度横桥。

宛到前游处，閒看旧咏标。名园实潇洒，古迹半荒寥。

文正风犹在，梓桑泽未遥。小停憩閒馆，更进步层椒。

翠樾茈虒密，苍岩突兀峤。庵传远公法，泉溯白翁谣。

绝顶高无匹，三吴望里要。未称元气复，用是一心焦。
春日闲居述怀
杜琼（明代）

红尘道上马纷纷，延绿亭中杳不闻。
日转长林移树影，雨余芳径长苔纹。
闲吟自策青藜杖，高卧谁书白练裙。
寡过末能身易老，此生惟恐负斯文。
追和渊明九日闲居诗
王铚（宋代）

白发不堪镜，残骸宁久生。
已是梦中事，那知身后名。
古今黄花节，增重由渊明。
后来杜与苏，感慨皆同声。
乘化入无穷，留恨何千龄。
令我过佳节，浊酒惟频倾。
岂比区中士，轩冕矜暂荣。
沧溟芳岁晚，古寺久客情。
洗涤流落叹，支公句新成。
朝中措·衰翁老大脚犹轻
吴潜（宋代）

衰翁老大脚犹轻。行到净凉亭。近日方忧多雨，连朝且喜长晴。谩寻欢笑，翠涛杯满，金缕歌清。况有兰朋竹友，柳词贺句争鸣。
题壁
李遐周（唐代）

燕市人皆去，函关马不归。若逢山下鬼，环上系罗衣。
再和昌国游洞庭西山诗八首 其八 游资庆寺
文徵明（明代）

老衲深居湖上山，松扉斜掩磬声寒。袈裟对客妨秋定，蔬笋开声破晚餐。

未愧逡巡留偈子，自缘疏野恋蒲团。归来烟月篇章富，乞与幽人得细看。
句
江上渔父（宋代）

十年江上无人问，两手今朝一度叉。
寄谢黄元信惠茶
薛师石（宋代）

建溪金铤直几千，余性所嗜一已偏。
寻常草卉不足进，龙团凤夸如珉坚。
长须健卒前月到，手提茶器急取煎。
妻儿攒眉笑苦涩，为言真味兹天然。
易牙去已久，吾齿若贝编。
枵肠岂废食，睡省非壮年。
惜此余香滞喉颊，巡除吟咏声諓諓。
诗成寄题建宁郡，主茶官吏俱时贤。
合同缄印一时毕，进奉飞驰争春妍。
天子不敢尝，荐以寝庙先。
定自褒嘉到属郡，趣君密迩玉炉烟。
一以此味沃天下，邪魔驱扫无留连。
过叶威仲不值
叶适（宋代）

菊苗新擢马兰丛，柳老吹花拂掠空。
闻说先生过山去，钓丝无主系东风。
题寅叔小园
梁栋（宋代）

深巷浑无市井喧，主人有客便开樽。
数竿修竹三间屋，几树间开一亩园。
楚岫和云移怪石，秦淮流月下高源。
此身且此渊明乐，母在高常子候门。
僖宗时童谣
佚名（唐代）

金色虾蟆争努眼，翻却曹州天下反。
病中有述二首各五韵
陆游（宋代）

为国恃久安，变起最莫测。
释楚为外惧，此实计之得。
吾侪学养为，事事当自克。
老无声色娱，戒惧在饮食。
要须铭盘盂，下箸如对敌。
书会别亭
王安石（宋代）

西城路，居人送客西归处。
年年借问去何时，今日扁舟从此去。
春风吹花落高枝，飞来飞去不自知。
路上行人亦如此，应有重来此处时。
罾鱼
姚飞熊（清代）

罾举溪头凤尾多，瓦盆贮酒试高歌。不愁今夜仍风雨，借得邻船一领蓑。
闺情二绝
刘著（宋代）

蕙帐金炉冷篆烟，故山春草几芊芊。
只今唯有潇湘月，万里相随照不眠。
韩孟郁归自京师过访夜坐
区怀瑞（明代）

十年京国梦，今夕话长安。霸气燕台古，悲歌易水寒。

貂裘还更敝，龙剑合非难。莫陨忧时泪，群贤未挂冠。
和陈提举喜雨
阳枋（宋代）

周家重谷业陈王，天亦哀民求此方。
一雨如倾过众望，三登可卜见时昌。
固知福地长无歉，尤喜炎天预借凉。
耆老首为乡曲贺，唾成珠玉巧於装。
尉氏五题 其五 七贤里
黄裳（宋代）

遥想七贤会，空留七贤里。神交遗形骸，清流外尘滓。

脱略堕险怪，嵇阮两高士。白视骄法家，红锻傲公子。

所识不及才，或殆或以死。山公颇适用，选职尤可喜。

立少规不祥，去备忧不轨。窃恐阮与嵇，于此未能耳。

向秀稍知义，由父谩知止。酒隐名刘伶，无志君子仕。

王戎贪聚钱，阮咸亟追婢。观德清流中，二子有臧否。

修短归黄埃，毁誉落青史。盛世人已非，荒原物空是。

贤者观我吟，聊用择所履。
感遇二十五首
张耒（宋代）

世无英霸器，俚叟诵诗书。
不能静丘民，安用称唐虞。
堂堂赞皇公，龙变谁可拘。
邂逅逢可人，奋身为谋谟。
草书救深州，元翼终就屠。
谁能叱邸吏，奸将立改图。
天方去大和，拔公去其都。
十年奇才论，独智羞群愚。
五羊同官真率
曾丰（宋代）

小醵无妨职，嬉游不离城。
盘随丰俭出，杯听浅深倾。
附耳俱情话，巡檐各意行。
归犹有余兴，后会莫寒盟。
虞美人
刘基（明代）

红榴花下宜男草，色与人俱好。佳人重色爱新花，只恐东风渐急、夕阳斜。

岂知浮艳难长久，看见花枝瘦。琐窗晨启怨花空，不觉玉颜憔悴、减春红。
春
宋白（宋代）

隔岸黄鹂语，当轩白鸟斜。晚来风紧处，飞絮满人家。
句 其一
吴处厚（宋代）

会景亭高石作层。
登六和塔
俞德邻（宋代）

僧舍倚松北，浮图界竹西。江通严濑远，云压越山低。

槐里三原隔，襄城七圣迷。临风悲往事，月落冻乌啼。
岁晚许昌城隅登楼作
宋庠（宋代）

孤城何巑岏，西北有层構。
我来一长眺，正迫岁阴候。
严风挫万物，霜雪复交寇。
冬日苦易颓，羲车剧驰骤。
宵月不相让，空弦映矢彀。
潦收陂面阔，木落山骨瘦。
生平丘壑心，顾慕独延豆。
箕峰紫氛结，颍濑琼波潄。
想像逃名夫，幽居翳仙窦。
愿言追遐踪，人间谢讥诟。
雪花戊子嘉平月十六日两江节署分咏 其二
曾广钧（清代）

峭寒帘幕冻云深，难得疏香入胆瓶。细散瑶葩欺皓月，乱黏琼蕊缀疏星。

漫从众卉论姚魏，似与流光避尹邢。一样天寒飞艳质，绿华身世斗娉婷。
曾渊子第四十四
文天祥（宋代）

子负经济才，郁陶抱长策。
安得万里风，南图回羽翮。
赠道友
陆游（宋代）

当时辛苦学长生，准拟中原看太平。
今日醉游心已足，一瓢归去隐青城。
晚晴
张栻（宋代）

昨日阴云满太空，眼前不见祝融峰。
晚来风卷都无迹，突兀还为紫翠重。
望江南
黄公绍（宋代）

思晴好，日影漏些儿。油菜花间蝴蝶舞，刺桐枝上鹁鸠啼。闲坐看春犁。
老将
吴泳（宋代）

一从十五长边城，少见兵戈日太平。
代马依风都护道，飞鸢熏雾伏波营。
红雕腊软君王赐，青兕裘轻子女情。
昨夜点行新部曲，铁衣偏奏苦寒声。
送吴兴太守行十绝句 其二
刘一止（宋代）

海内文章说大门，故宜生长此儿孙。玉昆金友总秀出，历块过都不足论。
因学者问生死到来如何抵当答以四偈 其二
释梵琮（宋代）

生死到来何抵当，乞儿相见便倾囊。寥寥四顾浑无有，堪笑一身没处藏。
中秋望月
王令（宋代）

月形何完完，秋静气弥放。
玉轮困瑕纇，投掷去天仗。
前无衡轭施，凭谁挽能上。
回旋天地周，驰骋固已壮。
古今磨不磷，刚耿固可谅。
予欲假之游，自投上穷亢。
东折扶桑枝，西塞昧谷旷。
天机与回斡，日驭纵休畅。
苟留扬辉中，无复颠恻怅。
是谋敢吾专，行矣天帝访。
传闻天路艰，蹉蹶就沦丧。
帝居深九阍，有谒未易傍。
鬼神喜阴暗，陈列忌忠亮。
进知自致艰，退使斯谋妄。
回头暮堂上，萤爝光相望。
忆旧游·别黄澹翁
吴文英（宋代）

送人犹未苦，苦送春、随人去天涯。片红都飞尽，正阴阴润绿，暗里啼鸦。赋情顿雪双鬓，飞梦逐尘沙。叹病渴凄凉，分香瘦减，两地看花。
西湖断桥路，想系马垂杨，依旧欹斜。葵麦迷烟处，问离巢孤燕，飞过谁家。故人为写深怨，空壁扫秋蛇。但醉上吴台，残阳草色归思赊。
频于梦中作宫词何也漫成一首
米芾（宋代）

满院红芳减复添，清微风细入重帘。秾香不使朝醒快，竟日蛮沉拥绣衫。
风泊淀山
释居简（宋代）

船压涛山碎，风颠玉雪零。未瞻孤塔影，先乞小姑灵。

汗漫开天险，聪明在德馨。丘之祷久矣，尔自扣心扃。
早过历塘
赵文（宋代）

细细清风吹月明，笋舆如泛夜舟行。
草根带露有虫语，茅屋闭门唯犬声。
鬼燐影寒惊远去，曜灵睡起亦东征。
踏车田父莫嗟怨，如此早凉谁与争。
答妇兄林公遇四首
刘克庄（宋代）

霜下石桥滑，蛩吟茅店清。
梦回残月在，错认是天明。
句
鹿何（宋代）

鸡渡已符当日谶，龙溪仍见此时祥。
仰山
胡致隆（宋代）

山下清泉迸石流，山前松竹自春秋。猿吟古寺偏深处，云集诸峰最上头。

一老有灵飞窣堵，二神无语锁寒湫。诸天更在藤萝外，欲到峰前恨未由。
过洞庭
刘子澄（宋代）

波神有兆报平安，半日重湖度不难。只艇溯洄风浪息，单包就谪水云宽。

晓烟不隔渔歌过，秋月还同画轴看。摆脱尘缘天借便，嶷云深处养神丹。